รัฐบาลไทย-ข่าวทำเนียบรัฐบาล-ธ.ก.ส.เร่งสำรวจความต้องการพัฒนาคุณภาพชีวิตผู้มีรายได้น้อย พร้อมเสิร์ฟเมนูอาชีพในการสร้างรายได้
วันจันทร์ที่ 7 พฤษภาคม 2561
ธ.ก.ส.เร่งสํารวจความต้องการพัฒนาคุณภาพชีวิตผู้มีรายได้น้อย พร้อมเสิร์ฟเมนูอาชีพในการสร้างรายได้
ธ.ก.ส.ลงพื้นที่จังหวัดบุรีรัมย์  เร่งสํารวจความต้องการพัฒนาคุณภาพชีวิตของผู้มีรายได้น้อยที่ลงทะเบียนโครงการสวัสดิการแห่งรัฐ พร้อมเชื่อมโยงกับสหกรณ์และผู้ประกอบการ SMAEs  ในพื้นที่ จัดเมนูเสริมอาชีพรองรับ เพื่อสร้างโอกาสในการประกอบอาชีพหารายได้
วันนี้ (7 พฤษภาคม 2561) นายอภิศักดิ์ ตันติวรวงศ์ รัฐมนตรีว่าการกระทรวงการคลัง นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง นายประสงค์ พูนธเนศ อธิบดีกรมสรรพากร นายสุรพงศ์ นิลพันธุ์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ผู้บริหารธนาคารออมสิน และผู้บริหารสํานักงานเศรษฐกิจการคลังร่วมประชุมมอบนโยบายติดตามปัญหาหนี้นอกระบบและมาตรการพัฒนาคุณภาพชีวิตผู้มีบัตรสวัสดิการรัฐ พร้อมทั้งมอบใบอนุญาตประกอบกิจการสินเชื่อพิโกไฟแนนซ์แก่ผู้ประกอบการในจังหวัดบุรีรัมย์และจังหวัดใกล้เคียง ตลอดจนมอบสินเชื่อรายย่อยเพื่อเป็นค่าใช้จ่ายฉุกเฉินให้แก่ตัวแทนเกษตรกรลูกค้า ธ.ก.ส.และลูกค้าธนาคารออมสิน ณ ห้องประชุมโรงแรมเทพนคร จังหวัดบุรีรัมย์
นายสุรพงศ์ นิลพันธุ์ รองผู้จัดการ ธ.ก.ส. เปิดเผยว่า การดําเนินงานตามมาตรการพัฒนาคุณภาพชีวิตผู้มีบัตรสวัสดิการแห่งรัฐ ซึ่ง ธ.ก.ส.ดูแลรับผิดชอบในส่วนของเกษตรกร ปัจจุบันมีเกษตรกรผู้ลงทะเบียนเพื่อสวัสดิการแห่งรัฐที่แสดงความประสงค์เข้าร่วมพัฒนาคุณภาพชีวิตทั่วประเทศ จํานวน 4.08 ราย โดย ธ.ก.ส.ร่วมกับทีมหมอประชารัฐสุขใจในพื้นที่เข้าไปพบปะและสัมภาษณ์ผู้มีรายได้น้อยทุกราย เพื่อสํารวจความต้องการในการพัฒนาอาชีพ รวมถึงความต้องการช่วยเหลืออื่นๆ ไปแล้ว 3.05 ล้านราย โดยในจํานวนนี้ถือเป็นสัญญาณที่ดีที่มีผู้แจ้งความประสงค์ที่จะพัฒนาตนเอง เพื่อสร้างอาชีพและรายได้จํานวน 2.29 ล้านราย และผู้ที่ไม่ประสงค์จะปรับเปลี่ยนแต่ดํารงชีวิตพอเพียง 0.76 ล้านราย ซึ่ง ธ.ก.ส.จะนํารายชื่อและข้อมูลดังกล่าวส่งไปยังกระทรวงการคลัง เพื่อประสานไปยังส่วนงานที่เกี่ยวข้องจัดทําเมนูพัฒนาอาชีพ นําเกษตรกรผู้มีรายได้น้อยไปอบรมพัฒนาตามความต้องการต่อไป
ในส่วนของพื้นที่จังหวัดบุรีรัมย์ มีเกษตรกรผู้ลงทะเบียนเพื่อสวัสดิการแห่งรัฐที่แสดงความประสงค์เข้าร่วมพัฒนาคุณภาพชีวิตจํานวน 147,180 ราย ได้รับการสัมภาษณ์แล้ว 107,309 ราย โดยประสงค์ที่จะพัฒนาตนเองเพื่อสร้างอาชีพและรายได้จํานวน 68,676 ราย และเลือกดํารงชีวิตพอเพียง 38,633 ราย ทั้งนี้ แนวทางการยกระดับชีวิตผู้มีรายได้น้อยของ ธ.ก.ส. นอกจากดําเนินงานครบวงจรผ่าน 3 มาตรการแล้ว ในแต่ละพื้นที่ยังได้เชื่อมโยงกับสหกรณ์ กลุ่มวิสาหกิจชุมชนที่มีศักยภาพ รวมถึงผู้ประกอบการ SME เกษตร เพื่อเป็นหัวขบวนในการรับซื้อผลผลิต การจ้างแรงงาน และสร้างโอกาสให้ผู้มีรายได้น้อยได้ประกอบอาชีพ สร้างรายได้ ตัวอย่างเช่นในพื้นที่จังหวัดบุรีรัมย์ มี สหกรณ์การเกษตรเพื่อการตลาดลูกค้า ธ.ก.ส. จังหวัดบุรีรัมย์ ซึ่งเป็นศูนย์รวบรวมและรับซื้อข้าวเปลือกจากสมาชิก ในราคานําตลาด ปีละกว่า 27,000 ตัน เพื่อนํามาแปรรูปเป็นข้าวสารจําหน่ายภายใต้แบรนด์ A-Rice ช่วยสร้างมูลค่าเพิ่มผลผลิตและรายได้แก่เกษตรกรสมาชิก แสงจันทร์ Shine ผู้ผลิตและรวบรวมผักผลไม้ปลอดสารพิษและพืชผักพื้นบ้านเพื่อจําหน่ายในตลาด Modern Trade โดยมีเกษตรกรสมาชิกที่เข้าร่วมโครงการกว่า 300 ครัวเรือน และ ชุมชนบ้านสนวนนอก ชุมชนท่องเที่ยวเชิงนิเวศ ต้นแบบการใช้วิถีชีวิตพอเพียงที่นําวัฒนธรรมท้องถิ่นมาเป็นจุดขาย ช่วยสร้างอาชีพและรายได้สู่ชุมชน ซึ่งทั้งหมดได้นํามาจัดแสดงในงานครั้งนี้ เพื่อสร้างแรงจูงใจให้กับผู้มีรายได้น้อยให้ลุกขึ้นมาพัฒนาคุณภาพชีวิตของตนเอง
สําหรับผลการดําเนินงานการพัฒนา/การช่วยเหลือเกษตรกรภายใต้มาตรการพัฒนาคุณภาพชีวิตผู้มีบัตรสวัสดิการแห่งรัฐของ ธ.ก.ส. 3 มาตรการ ประกอบด้วย มาตรการลดภาระหนี้สิน ได้แก่ 1) โครงการปรับปรุงโครงสร้างหนี้ของผู้มีรายได้น้อย ดําเนินการไปแล้ว 649,967 ราย จํานวน 130,466 ล้านบาท 2)โครงการสินเชื่อแก้ไขหนี้นอกระบบของเกษตรกรและบุคคลในครัวเรือน มีเกษตรกรแจ้งความประสงค์ 112,385 ราย จ่ายสินเชื่อไปแล้ว 44,866 ราย จํานวน 4,294 ล้านบาท 3)โครงการสินเชื่อรายย่อยเพื่อใช้จ่ายฉุกเฉิน มีเกษตรกรแจ้งความประสงค์ 371,364 ราย จ่ายสินเชื่อไปแล้ว 108,626 ราย จํานวน 5,141 ล้านบาท มาตรการพัฒนาอาชีพเสริมเพิ่มรายได้ ได้แก่ 1)โครงการสินเชื่อชุมชนปรับเปลี่ยนการผลิตเพื่อพัฒนาอาชีพ (XYZ) มีเกษตรกรแจ้งความประสงค์ 118,114 ราย 2)โครงการสินเชื่อเพื่อพัฒนาอาชีพผู้มีรายได้น้อย มีเกษตรกรแจ้งความประสงค์ 448,359 ราย มาตรการพัฒนาตนเอง ได้แก่ 1) โครงการให้ความรู้ทางการเงิน แจ้งความประสงค์เข้าร่วมโครงการ 1,619,096 ราย 2)โครงการส่งเสริมการออม ผ่านเงินฝากกองทุนทวีสุข จํานวน 472,216 ราย เป็นเงิน 2,529 ล้านบาท